《渡江作》
清代·杨炳春

舟中不知波涛大，耳中但觉风声快。推篷起叱咄咄怪，我头欲昂船欲拜。

一波轩轩九州隘，一壶不见千金卖。蛟龙作势舞泙湃，馋口呀呀幸人败。

平时风顺一帆挂，船尾舟人跂脚话。张帆今入长江界，众目睽睽口噤齘。

而我无端发深喟，世途无处无机械，安得长如此时戒。

作者简介：杨炳春，字漱芸，吴江人。道光己亥举人，浙江候补知县。殉难。有《扶雅堂诗集》。